Úrad vlády  SR	Na rokovanie vlády SR
Sekcia hospodárskej politiky	dňa  18.12. 2002
	k číslu: 9257/2002
		k bodu: 24

S t a n o v i s k o

ku koncepčnému zámeru Projektu modernizácie systému zdravotníctva
____________________________________________________________________

	I.

Materiál predkladá minister zdravotníctva SR na základe bodu B.2 uznesenia vlády SR č.639/2002.  Obsahuje návrh uznesenia, predkladaciu správu, koncepčný zámer projektu, vyhodnotenie medzirezortného pripomienkového konania, návrh komuniké.

		II.

Z  vyhodnotenia pripomienkového konania ku koncepčnému zámeru Projektu modernizácie zdravotníctva  je zrejmé, že nateraz jestvuje viacero otvorených, nie celkom vyjasnených resp. dostatočne zdôvodnených otázok, efektívnosť financovania projektu nevynímajúc. 

		III. 

Uznesením č. 639 z 12.júna 2002 vláda schválila koncepčný zámer Projektu modernizácie systému zdravotníctva, ktorý bude financovaný z úverových prostriedkov Svetovej banky v predpokladanom objeme 80 mil. USD. Schválený projekt je zameraný na  oblasti :
-	rozvoj systému financovania zdravotníctva, zameraný na vyladenie motivácie poskytovateľov zdravotnej starostlivosti (10 mil. USD, 12,5% z nákladov projektu), 
-	reštrukturalizácia systému zdravotného poistenia, zameraná na zlepšenie udržateľnosti systému (3 mil. USD, 3,75 %),
-	modernizácia poskytovania zdravotnej starostlivosti pre zlepšenie účinnosti a efektívnosti poskytovaných zdravotníckych služieb (57 mil. USD, 71,25%),
-	rozvoj inštitucionálnej kapacity pre zabezpečovanie kontroly a kvality systému (6 mil. USD, 7,5 %),
-	manažment a hodnotenie projektu (4 mil.USD, 5%).

Predložený (aktualizovaný) návrh projektu sa orientuje na hlavné oblasti (str.19):
-	A. informatizácia zdravotníctva (15 mil.USD,18,75% nákladov projektu),
-	B. zvýšenie alokatívnej a technickej efektívnosti v systéme zdravotníctva zavedením systémových zmien (25 mil. USD, 31,25%),
-	C. monitorovanie a usmerňovanie verejnej mienky a komunikácia reformy      (5 mil. USD, 6,25%)
-	D. rozvoj inštitucionálnej kapacity pre zabezpečovanie kontroly a kvality v zdravotníctve (20 mil. USD, 25%),
-	E. vytvorenie systému sociálnej medicíny (5 mil. USD, 6,25%),
-	F. vzdelávanie a manažment riadiacich pracovníkov (5 mil. USD, 6,25%),
-	G. manažment a hodnotenie projektu  (5 mil. USD, 6,25%).

Po podrobnom posúdení obsahu predloženého dokumentu, vrátane porovnania s vládou už schváleným koncepčným zámerom  Projektu modernizácie zdravotníctva, považujeme za potrebné dať do pozornosti niekoľko postrehov.

Identifikácia hlavných problémov rezortu zdravotníctva (v časti B.2) a hodnotenie miery ich dopadov  nepresahuje úroveň už dosiahnutého poznania (predložené znenie časti B.2  koncepčného zámeru je totožné so znením, ktoré schválila predchádzajúca vláda). Rozpracovanie rezortných problémov riešených projektom (časť B.4)  sa temer neodlišuje od znenia rovnomennej časti dokumentu, ktorý vláda schválila uznesením č. 639;  doplnená je podpora informatizácie rezortu zdravotníctva, systém sociálnej medicíny, riadená komunikácia, vzdelávanie, informovanosť a osveta. Riešenie problémov spojených s financovaním systému zdravotníctva nie je v projekte explicitne zviditeľnené napriek uvádzanému predpokladu, že k ultimu roka 2002 dosiahnu dlhy zdravotných poisťovní voči poskytovateľom zdravotnej starostlivosti 13,9 mld. Sk, dlhy nemocníc voči dodávateľom 16,1 mld. Sk (str.7). 

K jednotlivým komponentom  projektu uvádzame:
-	veľká pozornosť je venovaná informatizácii rezortu; význam informatizácie ako takej nemožno spochybňovať, avšak pri zohľadnení ďalších limitujúcich a zásadných problémov rezortu zdravotníctva (najmä stav a vývoj zadlženosti), finančnej náročnosti investícií do informačných technológií  je navrhovaný objem tejto podpory značne vysoký,    
-	vecným obsahom  časti B. je reštrukturalizácia systému zdravotného poistenia  a oblasť  modernizácie zdravotníckych zariadení; doterajšie výsledky projekčných prác v tejto oblasti, financované z poskytnutého grantu japonskej vlády nie sú  v návrhu prezentované; naznačený je tiež  „voľnejší“ postup pri prideľovaní finančných prostriedkov pre investície na modernizáciu zdravotníckych zariadení; podmienka súhlasu vládnej komisie, resp. poverenej nezávislej inštitúcie pri prideľovaní prostriedkov z verejných zdrojov je, podľa nášho názoru, opodstatnená; dávame tiež do pozornosti  zníženie objemu podpory z pôvodných 57 na  25 mil. USD, resp. na 40,75 mil. USD pri započítani nákladov na informatizáciu,
-	doplnenie projektu o oblasť sociálnej medicíny je prínosom; vzhľadom na v súčasnosti nevymedzený prienik zdravotnej a sociálnej oblasti mohli byť v návrhu načrtnuté aspoň rámce tohto prieniku (v spolupráci s ministerstvom práce, sociálnych vecí a rodiny),
-	nárast požiadaviek na financovanie inštitucionálnych kapacít zo 6 (v schválenom projekte) na 20 mil. USD je značne vysoký.

Predložený návrh neobsahuje Doložku finančných, ekonomických, environmentálnych vplyvov a vplyvov na zamestnanosť s odôvodnením, že tieto dopady koncepčný zámer projektu nemá. Doložka dopadov má byť vyhodnotená v definitívnom návrhu projektu po prerokovaní podmienok úveru so Svetovou bankou.  Podľa nášho názoru aspoň rámcové vyhodnotenie najmä  finančných a ekonomických dopadov je opodstatnené požadovať i teraz, minimálne z dvoch dôvodov: 
-	predložený návrh sa javí ako značne finančne náročný, 
-	je žiadúce poznať efektívnosť využitia prostriedkov grantu poskytnutého japonskou vládou najmä z pohľadu využitia už dosiahnutých výsledkov pre ďalšiu realizáciu tohto projektu.

Záver:

1.	V prípade, že vláda SR prijme uznesenie k predloženému koncepčnému zámeru, odporúčame upraviť názov na „Aktualizovaný koncepčný zámer projektu modernizácie zdravotníctva“ (a nadväzne text uznesenia) vzhľadom na to, že „Koncepčný zámer Projektu modernizácie...“ už vláda SR uznesením č. 639/2002 schválila.

2.	Vzhľadom na to, že sú naznačené isté rezervy a možnosti precizovať predložený koncepčný zámer, dávame na uváženie, pred prijatím rozhodnutia vlády SR k predloženému materiálu,  prerokovať návrh v poradnom orgáne vlády SR, na Porade ekonomických ministrov vlády SR, resp. v Hospodárskej rade vlády SR.

Bratislava  17.12.2002